‘21 spanne soek oplossing vir e-tol’Argieffoto Gautengers kan glo daarvan verseker wees dat die regering aandag skenk aan die ongewilde e-tolstelsel in dié provinsie. David Makhura, premier van Gauteng, het inwoners Maandag verseker dat e-tol aandag van die regerende party geniet. “Terwyl die gebruikersbetaalbeginsel nié bevraagteken word nie, is dit duidelik dat e-tol lewenskoste verhoog en dus onvolhoubaar is,” het Makhura gesê. Hy beweer 21 regeringspanne is tans hard aan die werk om ŉ oplossing vir die e-tolsituasie te vind. “Pres. Ramaphosa het my pas weereens gerus gestel dat die oplossing van die e-tolsaak een van die kwessies is wat sy dringende aandag geniet,” sê Makhura. Dit is geen geheim dat Makhura nié ten gunste van die e-tolstelsel is nie. Die premier en sy mede-ANC-leiers in die provinsie het verlede jaar aan ’n optog na die Uniegebou in Pretoria deelgeneem in protes teen dié stelsel. Hy het ten tyde van dié betoging gesê dat e-tol nié in Gauteng welkom is solank die regerende party in beheer is nie. Electronic Tolling Collection (ETC) het in Januarie vanjaar ontken dat die Gautengse e-tolkontrak by die Suid-Afrikaanse Nasionale Padagentskap (Sanral) hernu is, soos beweer deur die DA se Solly Msimanga. Die ETC het beweer die kontrak is bloot verleng en nié hernu nie, in ooreenstemming met die bepalings van die kontrak wat in 2009 tussen die partye aangegaan is.